b'\n_START_ARTICLE_\nAnna Levandi\n_START_SECTION_\nKarj\xc3\xa4\xc3\xa4r\n_START_PARAGRAPH_\nTa \xc3\xb5ppis Moskvas Armee Keskspordiklubi koolis ja l\xc3\xb5petas Moskva Kehakultuuriinstituudi._NEWLINE_Anna Kondra\xc5\xa1ova v\xc3\xb5itis 18-aastasena 1983. aasta s\xc3\xbcgisel Tallinnas peetud NSV Liidu ameti\xc3\xbchingute meistriv\xc3\xb5istlused ja kuulus hiljem N\xc3\xb5ukogude Liidu iluuisutamiskoondisse naiste \xc3\xbcksiks\xc3\xb5idus. _NEWLINE_Tema suurim saavutus oli maailmameistriv\xc3\xb5istluste h\xc3\xb5bemedal 1984. aastal._NEWLINE_Sarajevo ol\xc3\xbcmpiam\xc3\xa4ngudel sai ta 5., Calgary ol\xc3\xbcmpiam\xc3\xa4ngudel 8. koha. Euroopa meistriv\xc3\xb5istlustelt v\xc3\xb5itis ta 1984, 1986, 1987 ja 1988 pronksmedali. 5 korda tuli ta N\xc3\xb5ukogude Liidu meistriks._NEWLINE_Tema treenerid on olnud Eduard Pliner ja Stanislav \xc5\xbduk._NEWLINE_Anna Levandi on t\xc3\xb6\xc3\xb6tanud iluuisutamistreenerina Norras, Soomes, Rootsis ja Eestis. Alates 1999 on Tallinna J\xc3\xa4\xc3\xa4spordikooli treener ja \xc3\xb5ppealajuhataja ning Anna Levandi Iluuisutamisklubi peatreener. Ta on Rocca al Mare uisukooli direktor ja treener._NEWLINE_2000 sai ta Eesti Kultuurkapitali kehakultuuri ja spordi sihtkapitali aastapreemia._NEWLINE_17. detsembril 2002 avati Premia j\xc3\xa4\xc3\xa4hall, mis valmis Anna ja Allar Levandi eestvedamisel._NEWLINE_Tema \xc3\xb5pilased on olnud Elena Glebova, Helery H\xc3\xa4lvin ja Natalja Zabijako.\n_START_SECTION_\nPoliitiline ja \xc3\xbchiskondlik tegevus\n_START_PARAGRAPH_\nAnna Levandi kuulub Isamaaliitu ja kandideeris 2002. aasta kohalikel valimistel Tallinnas Haabersti ringkonnas._NEWLINE_Alates 21. juunist 2007 on Anna Levandi ka \xc3\x9chiskondliku Leppe Sihtasutuse n\xc3\xb5ukogu liige.\n_START_SECTION_\nIsiklikku\n_START_PARAGRAPH_\nTa on abielus Allar Levandiga, kellega tutvus Calgary ol\xc3\xbcmpiam\xc3\xa4ngude ajal. Neil on lapsed Anders, kes l\xc3\xb5petas Vanalinna Hariduskolleegiumi, Armand, kes \xc3\xb5pib Vanalinna Hariduskolleegiumis, ja Arlet. _NEWLINE_Anna Levandi valdab eesti, vene, inglise, norra ja soome keelt.'